Imtella' Settembru 10, 2021 - Aġġornata 10 Ta' Settembru, 2021 6:29pm Rapport: Daphne Cassar Ritratti: Andrea Rossitto Filmat: Andrea Rossitto Ryan Sultana ta' 24 sena, li jaħdem bħala ġardinar, inżamm arrestat wara li wieġeb mhux ħati għall-akkuża ta' attentat ta' qtil ta' Vincent Xuereb ta' 55 sena . Il-każ seħħ ilbieraħ għall-ħabta tal-3.45pm fi Triq il-Wied, l-Iklin. Quddiem il-Maġistrat Victor Axiaq huwa kien akkużat ukoll li kellu arma regolari iżda naqas li juża l-liċenzja skont il-liġi u li kiser il-paċi pubblika. Il-Prosekuzzjoni qalet li l-akkużat stess, wara li ngħata d-drittijiet tiegħu, qallhom li spara fuq Xuereb biex jiddefendi lilu nnifsu. Qalet li l-vittma sofra ġrieħi serji u li t-tiri ma laqtux organi vitali tal-ġisem. Ġie spjegat li ġarrab ġrieħi f'idu, spaltu u f'wiċċu. Il-Prosekuzzjoni qalet li l-arma li ntużat kienet tal-kaċċa. Id-difiża ressqet it-talba għall-ħelsien mill-arrest. Qalet li l-argument huwa rrekkordjat fuq is-cctv cameras u li x-xhieda pajżana diġà taw ix-xhieda tagħhom lill-Maġistrat Nadine Lia, li lbieraħ ħatret bosta esperti biex jassistuha fl-inkjesta. Min-naħa tagħha, il-Prosekuzzjoni oġġezzjonat. Spjegat li hemm biża' ta' intraċċ ta' provi u biża' li jkun hemm reat ieħor. Spjegat li l-Pulizija tibża' li jkun hemm intraċċ ta' provi miż-żewġ naħat kemm minn Sultana kif ukoll minn Xuereb. Kompliet tgħid li hemm storja twila bejn l-akkużat u l-vittma u teżisti wkoll biża' li dawn jiftehmu bejniethom sabiex jixhdu b'mod konvinjenti għat-tnejn li huma. Għal dan id-difiża wieġbet li l-vittma m'għadux fil-periklu tal-mewt u għad irid jixhed. Qalet li f'dan il-kuntest xorta ma jaffettwax il-verżjoni ta' Sultana u għalhekk m'hemmx biża' ta' intraċċ ta' provi. Il-Prosekuzzjoni wieġbet li l-verżjoni ta' Sultana għad trid titqabbel mal-verżjoni ta' Xuereb. Minkejja li l-akkużat għandu kondotta nadifa, il-Qorti wara li qieset iċ-ċirkostanzi kollha, fosthom il-biża' ta' intraċċ ta' provi, ċaħdet it-talba għall-ħelsien mill-arrest.